Vadlīnijas sociālo māju un servisa dzīvokļu projektēšanai.

Ievads

Vides pieejamība sevī ietver daudz vairāk nekā tikai fizisku šķēršļu likvidēšanu - tā cilvēkiem ar funkcionāliem traucējumiem sniedz iespēju sazināties ar cilvēkiem, nodrošina pieeju ikdienai, darbam un arī dzīvībai nepieciešamiem pakalpojumiem. Jo pieejamāka vide, jo lielāka iespēja cilvēkam būt patstāvīgam, neatkarīgam un kvalitatīvi pavadīt laiku kā mājās, tā arī ārpus tās.

**Vides pieejamība dažādiem invaliditātes veidiem**

*Neredzīgiem cilvēkiem pārvietoties un orientēties palīdz šādi vides elementi:*

- vadulas – uz pārvietošanās virsmas izveidotas taktilas līnijas, kas palīdz orientēties un pārvietoties telpā;

- taktilās kartes (ēkas plāns) un modeļi, kas sniedz iespēju izprast vietas, telpas vai ēkas kopskatu;

- taustāmi burti, cipari, zīmes (alfabēta burti, izcelti burti, Braila raksts, piktogrammas), kas nodrošina pieeju informācijai;

- audio informācija liftā;

*Vājdzirdīgiem un nedzirdīgiem cilvēkiem pieejamas vides nodrošināšana ir:*

- publiskās telpās iekārtot akustiskās cilpas, kas noteiktā laukumā slāpē apkārtējos trokšņus;

- iespējami daudz informācijas vizuālā veidā;

*Cilvēkiem ar kustību traucējumiem vides pieejamība nozīmē:*

- pārvietošanās virsmai visur ir jābūt vienā līmenī, bet vietās, kur tas nav iespējams, nepieciešams veidot uzbrauktuves vai pacēlājus;

- pārvietojoties starp ēku stāviem, ir nepieciešams nodrošināt liftu;

- durvju un citu eju izmēriem ir jābūt atbilstoša platuma;

- visās vietās (gaiteņi, vējtveri, tualetes, dažādas telpas u. c.), kur cilvēkam riteņkrēslā nepieciešams manevrēt, ir jābūt ievērotiem atbilstošiem izmēriem;

*Cilvēkiem ar intelektuālās attīstības traucējumiem vides pieejamība nozīmē:*

- orientēšanos telpā nodrošina pieejamu informatīvo materiālu (norāžu, piktogrammu) precīza izvietošana;

- telpu izkārtojums, krāsojums, plānojums atbilstoši noteiktai, viegli izprotamai loģikas sistēmai;

- visai informācijai ir jābūt sagatavotai vieglajā valodā;

**Celiņi un piebraucamie ceļi.**

**Ministru Kabineta noteikumi Nr. 240 “Vispārīgie teritorijas plānošanas, izmantošanas un apbūves noteikumi”**

**102. punkts.** Gājēju celiņi atbilst šādām vides pieejamības prasībām:

**102.1.** gājēju celiņa platums – ne mazāks par 1,2 m, tā iesegums – no cieta un jebkuros laikapstākļos neslīdoša materiāla;

**102.2.** gājēju celiņa robeža ir skaidri saskatāma un sataustāma, pielietojot marķējumu, atšķirīgas krāsas vai reljefa iesegumu.

**Ministru Kabineta noteikumi Nr. 331 “Noteikumi par Latvijas būvnormatīvu LBN 208-15 “Publiskas būves””**

**50. punkts.** Publiskas būves ārējā pieejā projektē neslīdošus cietā seguma piebraukšanas celiņus un nodrošina piekļūšanu būvei personām ar kustību traucējumiem, riteņkrēslu un ratiņu lietotājiem, ievērojot, ka to pārvietošanās ceļa platums ir ne mazāk kā 1,2 m.

Ieteikumi

* Celiņa segumam jābūt cietam un gludam.
* Ēkas ārējā pieejā celiņu robežas jāiezīmē ar taktilu marķējumu.
* Divvirzienu kustības celiņu platumam jābūt vismaz 1,80 m.
* Vienvirzienu kustības celiņu starplaukumiem jābūt ne šaurākiem par 2,0 m. Šis laukums tiek izmantots gadījumos, kad nepieciešams samainīties ar pretī braucošo riteņkrēslu.
* Paredzētas atpūtas vietas, kuras ir pie celiņiem vai citās viegli sasniedzamās vietās ne tālāk kā 90 m attālumā viena no otras.
* Celiņiem dienas tumšajā laikā jābūt apgaismotiem.
* Bīstamām vietām jābūt aprīkotām ar margām.

**Individuālā Transporta Stāvvietas.**

**Ministru Kabineta noteikumi Nr. 240 “Vispārīgie teritorijas plānošanas, izmantošanas un apbūves noteikumi”**

**203**. **punkts.** Auto novietnēs publiskajā ārtelpā un pie publiskām ēkām paredz speciālas ne mazāk kā 3,5 m platas autostāvvietas personām ar īpašām vajadzībām. Autostāvvietas, kas paredzētas personām ar īpašām vajadzībām, izvieto vistuvāk objektam.

**204**. **punkts.** Ja pie publiskās ēkas paredzēts veidot vairāk nekā 10 autostāvvietu, personām ar īpašām vajadzībām paredz vismaz vienu autostāvvietu no katrām 20 autostāvvietām. Ja pie publiskās ēkas paredzēts mazāk par 10 autostāvvietām, personām ar īpašām vajadzībām paredz vismaz vienu autostāvvietu.

Papildus informācija LVS 190-7 “Vienlīmeņa autostāvvietu projektēšanas noteikumi”.

Ieteikumi:

* 5% no paredzēto automobiļu stāvvietu skaita jābūt speciāli iekārtotām cilvēkiem ar pārvietošanās grūtībām transportlīdzekļa novietošanai, bet ne mazāk kā divas stāvvietas pie katra objekta.
* Autostāvvietām jābūt iespējami tuvu ieejai ēkā.
* Katra autostāvvieta jāatzīmē ar vertikāli novietotu speciālu autostāvvietas apzīmējumu un attiecīgu piktogrammu uz stāvvietas seguma.
* Stāvvietas platumam jābūt tādam, lai automašīnas durvis būtu iespējams atvērt līdz galam. Autostāvvietas minimālais platums ir 3,60 m, minimālais garums – 5 m.
* No autostāvvietas ir uzbrauktuve uz gājēju ietves, celiņa, trotuāra, kas ved uz ēkas ieeju.
* Ja ēkā paredzēti gan pakalpojumi, gan servisa dzīvokļi, stāvvietu skaitu paredz ne mazāku kā noteikts normatīvos, tomēr tam ir jābūt lielākam, ņemot par pamatu servisa dzīvokļu skaitu.

**Kāpnes.**

**Ministru Kabineta noteikumi Nr.331 “Noteikumi par Latvijas būvnormatīvu LBN 208-15 “Publiskas būves”**

**30. punkts.** Ja būvēs, kurās vienlaikus uzturas vairāk nekā 500 cilvēku, kāpņu laida platums evakuācijas ceļos pārsniedz 3,1 m, to ar margām sadala joslās, kas nav platākas par 2 m.

**31. punkts.** Pakāpiena augstums ir no 12 līdz 18 cm. Pakāpiena platuma un divu augstumu summai jābūt no 60 līdz 63 cm.

**32. punkts.** Ar margām vai citām norobežojošām konstrukcijām, kuras kontrastē ar apkārtējo vidi un kas nav zemākas par 0,9 m, aprīko:

**- 32.1.** atklātas telpas daļas, kur grīdas līmeņu starpība vertikālajā projekcijā ir lielāka par 0,45 m;

**- 32.2.** ārējās un iekšējās kāpnes, ja tās savieno telpas, kuru grīdas līmeņu starpība vertikālajā projekcijā ir lielāka par 0,45 m.

**52. punkts.** Personām ar redzes vai dzirdes traucējumiem publiskās būvēs paredz iespēju saņemt nepieciešamo skaņas vai vizuālo informāciju:

**52.3.** uz kāpņu margām pie pirmā un pēdējā pakāpiena iestrādā stāva numuru taktilo (sataustāmo) apzīmējumu vai numuru Braila rakstā;

**52.5.** līmeņu maiņu pandusa sākumā un beigās, kā arī kāpņu pirmo un pēdējo pakāpienu marķē ar spilgtu kontrastējošu (dzeltenu vai uz gaiša fona – tumšu) ne mazāk kā 5 cm platu svītru visā kāpņu vai pandusa platumā.

**Ministru Kabineta noteikumi Nr.340 “Noteikumi par Latvijas būvnormatīvu LBN 211-15 “Dzīvojamās ēkas”**

**55.punkts.** Kāpnes un slīpnes, kas savieno horizontālas virsmas, kuru līmeņu starpība vertikālajā projekcijā ir lielāka par 0,45 m, aprīko ar roku balstiem (margām vai barjerām). Slīpņu brīvās malas norobežo ar apmalēm (bortiņiem).

Ieteikumi:

* Ar kontrastējošu joslu apzīmēt pirmo un pēdējo pakāpienu.
* Kāpnēm vienmēr svarīgs ir labs apgaismojums.
* Kāpnēm sākumā un beigās jāizveido taktilā virsma, kas brīdina par trepju tuvošanos.
* Kāpņu segumam jābūt veidotam no neslīdoša materiāla.
* Margas jābūvē abās kāpņu pusēs un jāturpina arī starplaukumos.
* Margām jāsniedzas 30 cm pāri pirmajam un pēdējam pakāpienam, un tās gali ir noapaļoti uz leju.
* Kāpņu telpās daudzstāvu mājās iekšējā marga ir vienā laidā no pirmā līdz pēdējam stāvam.

**Uzbrauktuves.**

**Ministru Kabineta noteikumi Nr.331 “Noteikumi par Latvijas būvnormatīvu LBN 208-15 “Publiskas būves”**

**34. punkts.** Ārējās uzbrauktuves, iekštelpu, kā arī viesnīcu un sanatoriju numuros, uzbrauktuvju kāpums gājēju ceļos nedrīkst pārsniegt 1:20 (5%).

**35. punkts.** Minimālais uzbrauktuves platums ir 1,2 m. Uzbrauktuvi aprīko ar apmalēm visā tās garumā vismaz 0,10 m augstumā. Uzbrauktuvei abās pusēs paredz margas divos līmeņos ar augstumu 0,70 m un 0,90 m no grīdas līmeņa.

**36. punkts.** Ja uzbrauktuves garums pārsniedz 10 m, paredz vismaz vienu atpūtas laukumu, bet ne retāk kā ik pēc 6 m. Atpūtas laukuma minimālais garums ir 1,20 m, ja šajā vietā uzbrauktuve maina virzienu, atpūtas laukuma garums nav mazāks par 1,50m.

Ieteikumi:

* Uzbrauktuvju virsmas segumam jābūt veidotam no cieta, neslīdoša materiāla.
* Uzbrauktuves sākumā un beigās ir jānodrošina manevrēšanas laukums.
* Cilvēki, kuri pārvietojas riteņkrēslā, pašu spēkiem var pārvarēt slīpumu, kas nav lielāks par 8 %
* Vienam no margas rokturiem jābūt 0,7 m augstuma no celiņa seguma.

**Vējtveri un durvis.**

**Ministru Kabineta noteikumi Nr. 331 “Noteikumi par Latvijas būvnormatīvu LBN 208-15 “Publiskas būves”**

**55. punkts.** Vējtveri, kuru paredzēts izmantot riteņkrēslu un ratiņu lietotājiem, projektē vismaz 1,5 m garu (dziļu) un 2,2 m platu.

**56**. **punkts.** Apmeklētājiem – riteņkrēslu lietotājiem – gaiteņus projektē ar brīvo platumu vismaz 1,5 m un durvju vērtnes platumu – vismaz 0,9 m, slimnīcās, kā arī ilgstošas sociālās aprūpes un sociālās rehabilitācijas institūcijās un citās sociālās aprūpes iestādēs, kurās ir paredzētas telpas gulošiem pacientiem, – 1,2 m.

Ieteikumi:

* Vējtverim jābūt labi izgaismotam.
* Durvju vērtnei jākontrastē ar sienu krāsu.
* Durvīm jābūt viegli atveramām vismaz 90o leņķī.
* Durvju ailes ir bez sliekšņiem.
* Virpuļdurvis vai turniketi nedrīkst būt vienīgais pieejamais ceļš.
* Ārdurvis ieteicams aprīkot ar automātisko atvēršanas funkciju.

**Gaiteņi.**

**Ministru Kabineta noteikumi Nr.340 “Noteikumi par Latvijas būvnormatīvu LBN 211-15 “Dzīvojamās ēkas”**

**87.punkts.** Koplietošanas gaitenis ir vismaz 1,8 metrus plats.

Ieteikumi:

* Gaiteņa grīdai jākontrastē ar sienu krāsu.
* Gaiteņus aprīko ar atbalsta rokturiem.

**Lifts.**

**Ministru Kabineta noteikumi Nr.340 “Noteikumi par Latvijas būvnormatīvu LBN 211-15 “Dzīvojamās ēkas”**

**88.punkts.** Minimālie lifta kabīnes izmēri daudzdzīvokļu ēkās neatkarīgi no stāvu skaita ir 1100 mm x 1400 mm (laukums 1,54 m2).

Ieteikumi:

* Liftam jābūt aprīkotam ar audio gidu.
* Lifta izsaukuma un vadības pogas ir aprīkotas ar Braila rakstu.

**Evakuācijas ceļi.**

**Ministru Kabineta noteikumi Nr.331 “Noteikumi par Latvijas būvnormatīvu LBN 208-15 “Publiskas būves”**

**41. punkts.** Evakuācijas ceļa garums, tajā skaitā pa atklātām kāpnēm, nedrīkst pārsniegt maksimāli pieļaujamo evakuācijas ceļa garumu.

**52.2. punkts.** Evakuācijas ceļos durvīm, kā arī grīdām un citām apdares virsmām jābūt savstarpēji kontrastējošām.

**Ministru Kabineta noteikumi Nr.340 “Noteikumi par Latvijas būvnormatīvu LBN 211-15 “Dzīvojamās ēkas”**

**54**.**punkts.** Ja daudzdzīvokļu ēkā attālums no dzīvokļa ārējām durvīm līdz kāpņu telpas durvīm vai ārdurvīm ir lielāks nekā 30 metru, projektē otru evakuācijas izeju atbilstoši šajā būvnormatīvā noteiktajām prasībām.

Ieteikumi:

* Evakuācijas ceļiem jābūt bez šķēršļiem.
* Ēkai jābūt aprīkotai ar balkonu vai telpu, kur patverties no dūmiem.
* Evakuācijas izejām jābūt saprotami marķētām.

**Dzīvoklis.**

**Ministru Kabineta noteikumi Nr.340 “Noteikumi par Latvijas būvnormatīvu LBN 211-15 “Dzīvojamās ēkas”**

**89.punkts.** Projektējot dzīvokļa palīgtelpas, ievēro šādu minimālo telpu platumu:

**89.1.** virtuvei – 2,2 metri;

**89.2.** tualetei – 1,4 metri, ja paredzēts mazgājamais galds (izlietne), telpas minimālie izmēri ir 1,6 x 2,2 metri un klozetpodu izvieto tā, lai vienā pusē 0,80 metru platumā būtu brīva piekļuve riteņkrēslu lietotājam;

**89.3.** vannas istabai – 2,2 metri; ja paredzēts savietotais sanitārais mezgls, telpas minimālie izmēri ir 2,2 x 2,2 metri;

**89.4.** ārtelpām – balkoniem, lodžijām, terasēm – 1,4 metri līdz norobežojošajām konstrukcijām.

Ieteikumi:

* Attālumam starp mēbelēm ir jābūt vismaz 1,5 metri.
* Gultai ir jābūt pieejai no trim pusēm un brīvai platībai 1,5 metri no katras puses.
* Zem izlietnēm, galdiem un citām darba virsmām ir jāparedz brīva vieta, lai tām var brīvi piekļūt ar riteņkrēslu.
* Elektrības slēdži un rozetes ir 0,5-1,2 m augstumā atkarībā no izvietojuma istabā un funkcionālā pielietojuma.
* Mēbelēm paredz bīdāmo durvju sistēmas telpas ekonomijai.
* Mēbelēm jābūt ar atvilktnēm, lai viegli un ērti var piekļūt visam saturam.
* Tualetes durvis paredz bīdāmas. Tas nodrošina telpas ekonomiju un lietošanas ērtību.
* Dušu paredz ar divām klausulēm, vienu stacionāro un otru ar lokanu cauruli. Vēlams ar termostatu.
* Izlietnes jaucējkrāns ir ar sviras mehānismu.